Energistyrelsen har i en ny rapport kortlagt de danske havarealer, hvor man potentielt kan etablere de havvindmøller, der skal hjælpe Danmark med at nå målet om, at minimum 55 pct. af danskernes energibehov skal dækkes af vedvarende energi i 2030.

Det skriver Energistyrelsen i en pressemeddelelse.

Det samlede areal er på 35.000 kvadratkilometer, hvor det ifølge Energistyrelsen ville kunne lade sig gøre at producere 40.000 MW. Men i første omgang har Energistyrelsen fundet store sammenhængende arealer i Nordsøen samt mindre arealer i Østersøen og de indre farvande, identificeret som et såkaldt bruttoareal, markeret med grønt. Dette areal er baseret på tidligere erfaringer med at identificere havvindsegnede arealer og udgør 11.000 kvadratkilometer, hvor potentielle havvindmøller kan levere en kapacitet på 12.400 MW.

Læs også: Politikere valgte den billigste placering til Danmarks største havmøllepark

Kortlægningen kommer på baggrund af Energiaftalen fra juni 2018, hvor det blev vedtaget, at Danmark skal opføre tre havvindmølleparker, der tilsammen skal kunne bidrage med minimum 2.400 MW for at kunne dække 55 procent af danskernes behov for strøm..

Med Energistyrelsens kortlægning af et 11.000 kvadratkilometer stort bruttoareal med en potentiel kapacitet på 12.400 MW forventer man at kunne levere et større bidrag end de danske husstandes samlede forbrug. Dette gør det også muligt at sælge strømmen videre til andre nationer ifølge Energi-, Forsynings- og Klimaminister Lars Chr. Lilleholt.

»Vi har så gode forhold for havvind, at vi kan bidrage markant til at dække behovet for grøn el – ikke bare i Danmark, men også i mange andre lande,« siger Lars Chr. Lilleholt.

Alle de udpegede havarealer ligger mindre end 150 kilometer fra kysten og har en havdybde på mere end 50 meter.

Rettelse 29/4/2019: Tidligere fremgik det af artiklen, at de udpegede havarealer ligger mere end 150 kilometer væk fra kysten. Dette er en fejl, da alle de udpegede arealer tværtimod ligger mindre end 150 kilometer fra kysten. Dette er siden hen blevet rettet.